| Medaljeoversikt |
| --- |
| Konkurrerte for Norges flagg Norge |
| Skihopp |
| Skihopp Verdensmesterskap |
| Bronse | 2009 Liberec | Normalbakke |
| Skihopp Norgesmesterskapet på ski |
| Gull | 2003 Lillehammer |  Storbakke  |
| Gull | 2003 Lillehammer |  Normalbakke  |
| Gull | 2004 Oslo |  Storbakke  |
| Gull | 2005 Lillehammer | Storbakke |
| Gull | 2005 Lillehammer | Normalbakke |
| Gull | 2006 Oslo |  Storbakke  |
| Gull | 2006 Heddal |  Normalbakke  |
| Gull | 2007 Molde |  Normalbakke  |
| Gull | 2008 Trondheim |  Storbakke  |
| Gull | 2009 Vikersund |  Mellombakke  |
| Gull | 2010 Botne |  Mellombakke  |
| Gull | 2010 Vikersund |  Normalbakke  |
| Sølv | 2004 Bardu |  Normalbakke  |
|  Antall totalseire i kontinentalcup: 5*Pr. 2010* |
|  Antall enkeltseire i kontinentalcup: 42*Pr. okt. 2010* |

**Anette Sagen** (født 1985) er en norsk tidligere skihopper. Hun er en av verdens mest meritterte kvinnelige skihoppere, og har blant annet vunnet kvinnenes kontinentalcup fem ganger og hoppuka for kvinner fire ganger. I det første VM-rennet for kvinner i 2009 tok hun bronsemedalje. Hun har også vunnet en rekke norske mesterskap.

Hun har av enkelte grupper blitt fremstilt som en kvinneforkjemper. Dette kom særlig til uttrykk etter hun og flere andre jenter ble nektet å være prøvehoppere i Vikersund i 2004.

Anette Sagen representerer Helfjell UL i Vefsn kommune i Nordland.

Sportslige prestasjoner
-----------------------

### Hoppuka

Anette Sagen deltok første gang i Hoppuka for kvinner i 2000, og ble da nummer 10 sammenlagt. Hun fikk samme plassering i 2001, før hun i 2002 ble nummer 2. Hun vant hoppuka for første gang i 2003, og vant igjen året etter. I 2005 ble hun bare nummer 19 sammenlagt, etter at det norske landslaget prioriterte NM normalbakke foran det andre av de fire individuelle rennene i hoppuka. Hun ble nummer 3 i det første hoppukerennet og vant de to siste.

Hun vant hoppuka igjen i 2006. I 2007 lå hun på andreplass etter de tre første individuelle rennene, men landslaget prioriterte NM stor bakke, og hun gikk glipp av det siste rennet og falt ned til 20. plass sammenlagt. NM-rennet i Holmenkollen ble for øvrig avlyst på grunn av tåke og vind.

Anette Sagen vant hoppuka for fjerde gang i 2008. Etter at hoppuka ble avlyst i 2009, ble hun nummer 2 sammenlagt i 2010.

### Kontinentalcupen

Kontinentalcupen for kvinner startet opp sommeren 2004. Anette Sagen vant de fire første kontinentalcupsesongene, og vant i den perioden 34 enkeltrenn. Fra og med sommeren 2008 ble det arrangert separat sommer- og vinter-kontinentalcup. Sagen vant vintercupen 2008/09 og ble nummer 3 i 2009/10.

Det norske landslaget har i noe mindre grad satset på sommerrennene. Anette Sagen ble nummer 4 i sommercupen 2008, 11 i 2009 og 34 i 2010.

Til sammen har hun vunnet 42 renn i kontinentalcupen, inkludert rennseiere i hoppuka, som inngår i kontinentalcupen. Hun har vært på pallen i 86 renn. (Pr. oktober 2010.)

### VM

Anette Sagen tok bronsemedalje i det første offisielle senior-VM for kvinner, etter Lindsey Van (USA) og Ulrike Gräßler (Tyskland). VM-rennet gikk i normalbakken i Liberec i Tsjekkia. Under VM på ski 2011 i Holmenkollen kom hun på 22. plass i normalbakke. Daniela Iraschko vant dette rennet, foran Elena Runggaldier og Coline Mattel.

### NM

Siden NM for kvinner ble innført i 2003 har Anette Sagen vunnet 12 mesterskap og tatt én sølvmedalje på snø. I NM på plast (kvinneklasse innført fra 2002) har hun 3 norgesmesterskap og 3 sølvmedaljer. (Pr. oktober 2010.)

### Skiflygingsrekord

Med 174,5 meter har Anette Sagen sammen med Helena Olsson Smeby det tredje lengste skihoppet som er gjort av en kvinne. Bare østerrikske Daniela Iraschko har hoppet lengre. Sagen og Smebys hopp er de lengste som er gjort av kvinner i Norge. Sagen gjorde sitt rekordhopp i Vikersundbakken 6. mars 2004. Svenske Helena Olsson, som senere giftet seg med en nordmann og ble norsk statsborger, hoppet like langt dagen etter. 13. mars 2009 falt Anette Sagen på et hopp på 177 meter i Vikersundbakken.

### Oversikt meritter

* Bronse, VM (normalbakke) 2009
* Vinner av kontinentalcupen for kvinner 2004/05, 2005/06, 2006/07, 2007/08, 2008/09 (vinter). Tredjeplass 2009/10 (vinter).
* Vinner av Hoppuka for kvinner 2003, 2004, 2006, 2008. Andreplass 2002, 2010.
* 42 seiere i enkeltrenn i kontinentalcupen, 86 ganger på pallen. (Pr. oktober 2010.)
* 12 NM-seiere på snø, 1 sølv, 3 NM-seiere på plast, 3 sølv. (Pr. oktober 2010.)
* Verdens tredje lengste skihopp gjort av en kvinne, 174,5 meter

Rennseire
---------

### Kontinentalcupen vinter 2004-2011

| Nr. | Dato | Sted | Bakkestørrelse |
| --- | --- | --- | --- |
| **1.** | 2005-01-1616. januar 2005 | Slovenias flagg Planica | HS100 |
| **2.** | 2005-01-1919. januar 2005 | Italias flagg Toblach | HS74 |
| **3.** | 2005-01-2222. januar 2005 | Tysklands flagg Oberaudorf | HS89 |
| **4.** | 2005-02-1616. februar 2005 | Tysklands flagg Rastbüchl (Breitenberg) | HS82 |
| **5.** | 2005-02-1919. februar 2005 | Østerrikes flagg Saalfelden | HS95 |
| **6.** | 2005-03-055. mars 2005 | Norges flagg Vikersund | HS100 |
| **7.** | 2005-03-066. mars 2005 | Norges flagg Vikersund | HS100 |
| **8.** | 2005-03-1212. mars 2005 | Norges flagg Oslo | HS128 |
| **9.** | 2006-01-1414. januar 2006 | Slovenias flagg Ljubno | HS95 |
| **10.** | 2006-01-1818. januar 2006 | Italias flagg Toblach | HS74 |
| **11.** | 2006-02-099. februar 2006 | Tysklands flagg Baiersbronn | HS90 |
| **12.** | 2006-02-1515. februar 2006 | Østerrikes flagg Saalfelden | HS95 |
| **13.** | 2006-02-1818. februar 2006 | Tysklands flagg Rastbüchl (Breitenberg) | HS82 |
| **14.** | 2007-01-1515. januar 2007 | Italias flagg Toblach | HS74 |
| **15.** | 2007-01-1616. januar 2007 | Italias flagg Toblach | HS74 |
| **16.** | 2007-02-1010. februar 2007 | Tysklands flagg Rastbüchl (Breitenberg) | HS82 |
| **17.** | 2007-03-099. mars 2007 | Japans flagg Sapporo | HS100 |
| **18.** | 2007-12-1111. desember 2007 | Norges flagg Heddal (Notodden) | HS100 |
| **19.** | 2007-12-1212. desember 2007 | Norges flagg Heddal (Notodden) | HS100 |
| **20.** | 2008-01-2323. januar 2008 | Italias flagg Toblach | HS74 |
| **21.** | 2008-02-1616. februar 2008 | Tysklands flagg Rastbüchl (Breitenberg) | HS82 |
| **22.** | 2008-02-2323. februar 2008 | Tysklands flagg Schönwald | HS93 |
| **23.** | 2008-03-088. mars 2008 | Japans flagg Zaō | HS100 |
| **24.** | 2008-03-099. mars 2008 | Japans flagg Zaō | HS100 |
| **25.** | 2009-01-2525. januar 2009 | Slovenias flagg Ljubno | HS95 |
| **26.** | 2009-03-033. mars 2009 | Japans flagg Zaō | HS100 |
| **27.** | 2009-03-044. mars 2009 | Japans flagg Zaō | HS100 |
| **28.** | 2009-03-077. mars 2009 | Japans flagg Sapporo | HS100 |
| **29.** | 2009-12-088. desember 2009 | Finlands flagg Rovaniemi | HS100 |

### Verdenscupen

| Nr. | Dato | Sted | Bakkestørrelse |
| --- | --- | --- | --- |
| **1.** | 2013-01-066. januar 2013 | Tysklands flagg Schonach | HS106 |

Strid og kontroverser
---------------------

Offisiell jenteklasse i hopp under junior-VM ble først innført i 2006. Under junior-VM i Stryn i 2004 vant Anette Sagen jenteklassen, men fikk verken medalje eller nasjonalsangen spilt, fordi jenteklassen ikke hadde offisiell status.

Foran mennenes kontinentalcuprenn i skiflyging i Vikersund i 2004 fikk de beste kvinnelige hopperne tilbud om å være prøvehoppere. Lederen i FIS' hoppkomité, Torbjørn Yggeseth, nektet imidlertid kvinnene å hoppe, fordi han mente det ville være for farlig for dem. Etter mye diskusjon fikk til slutt fire jenter hoppe, deriblant Anette Sagen og Helena Olsson, som satte nasjonale rekorder. (Se over.) Saken vakte stor oppsikt i mediene og Sagen ble av enkelte grupper fremstilt som et forbilde for feminismen.

Foran mennenes verdenscuprenn i skiflyging i Vikersund i mars 2009 ble det igjen strid, da rennjuryen stoppet et uttakingsrenn for prøvehoppere til verdenscuprennet, der også flere kvinnelige hoppere skulle delta, blant dem Anette Sagen. Da uttakingsrennet ble gjennomført dagen etter, fikk imidlertid både de kvinnelige og de mannlige hopperne være med.

Skihopping for kvinner sto ikke på programmet under OL i Vancouver i 2010. Anette Sagen var blant 15 kvinnelige skihoppere som gikk til sak mot organisasjonskomitéen for OL, med krav om at det enten måtte arrangeres OL-hopprenn både for kvinner og menn, eller at også mennenes renn måtte avlyses dersom det ikke ble arrangert renn for kvinner. Kravet ble avvist av både Høyesterett i provinsen Britisk Columbia og av Canadas Høyesterett.

### Åpningen av Holmenkollbakken

Etter en kampanje der publikum kunne sende inn forslag til kandidater, plukket Oslo kommune ut Anette Sagen til å foreta åpningshoppet i den nyombygde Holmenkollbakken 3. mars 2010. Dagen før den offisielle åpningen testhoppet imidlertid Bjørn Einar Romøren og elleve andre hoppere i bakken. Saken skapte mye engasjement blant publikum, men Anette Sagen gjorde det offisielle åpningshoppet som planlagt 3. mars. Landslagsledelsen reagerte med å utelate Romøren fra de to neste verdenscuprennene, mens Norges Skiforbund ila styreleder i Kollenhopp Roar Gaustad og rennleder i Holmenkollbakken Torgeir Nordby en irettesettelse.

Priser og filmrolle
-------------------

Anette Sagen hadde i 2007 en liten rolle i Bent Hamers spillefilm *O' Horten*. Hun spilte den skihoppende moren til filmens hovedrollefigur Odd Horten.

Hun ble i 2008 tildelt Damenes skiklubbs pris Årets Ski. Prisen ble utdelt av dronning Sonja.

I 2009 ble hun tildelt prisen Årets Trollkjerring under Trolldagene på Tynset.

Anette Sagen ble i 2010 tildelt arbeidstakerorganisasjonen YS' likestillingspris.

I 2015 ble hun tildelt Holmenkollmedaljen som første kvinnelige skihopper.

Sagen er utøverambassadør for den humanitære organisasjonen Right To Play.

Se også
-------

* Kvinner i skihopping
* Liste over norske mestere i skihopping

Referanser
----------

1. 1 2   snl.no[Hentet fra Wikidata]
2. ↑   FIS-databasen, FIS skihopper-ID 90875, besøkt 26. april 2022[Hentet fra Wikidata]
3. ↑  NTB: Sagen vant NM, leder fortsatt FIS-cupen (12. februar 2005, arkivert hos Retriever Norge)
4. ↑  NTB: Prioriterte NM framfor hoppuka (17. februar 2007, arkivert hos Retriever Norge)
5. ↑  NRK: Fløy til ny rekord (6. mars 2004, oppdatert 22. mars 2004, besøkt 17. oktober 2010)
6. ↑  VG: Svenske stjal showet fra Sagen (7. mars 2004, besøkt 17. oktober 2010)
7. ↑  Adresseavisen: Sagen til sykehus etter fall i Vikersund Arkivert 31. juli 2021 hos Wayback Machine. (13. mars 2009, besøkt 17. oktober 2010)
8. ↑  Dagbladet: Sagen ble nektet «Ja, vi elsker» (8. februar 2004, besøkt 17. oktober 2010)
9. ↑  VG: - Ødelgger for jentene hvis de får hoppe (9. februar 2004, besøkt 17. oktober 2010)
10. ↑
11. ↑  VG: Jentene ble nektet å hoppe i Vikersund (12. mars 2009, besøkt 17. oktober 2010)
12. ↑  Aftenposten: Jentene får hoppe (13. mars 2009, besøkt 17. oktober 2010)
13. ↑  Vancouver Sun: Female ski jumpers get their days in court Arkivert 16. april 2010 hos Wayback Machine. (21. april 2009, besøkt 17. oktober 2010)
14. ↑  Kravet mot organisasjonskomiteen for OL i Vancouver
15. ↑  Oslo kommune: Hvem skal hoppe først i den nye Holmenkollbakken? (4. februar 2010, besøkt 17. oktober 2010)
16. ↑  Oslo kommune, byrådet: Anette Sagen hopper først i Holmenkollen (1. mars 2010, besøkt 17. oktober 2010)
17. ↑  NRK: Romøren hoppet først i nye Kollen (3. mars 2010, besøkt 17. oktober 2010)
18. ↑  NRK: - En helt nydelig hoppbakke (3. mars 2010, besøkt 17. oktober 2010)
19. ↑  Norges Skiforbund: Om førstehoppet i nye Holmenkollen - Vedtak i skistyret 16. mars Arkivert 24. juli 2011 hos Wayback Machine. (besøkt 17. oktober 2010)
20. ↑  VG: Sagen hopper i det (26. desember 2007, besøkt 17. oktober 2010)
21. ↑  Aftenposten: Skihopperen Sonja (28. februar 2008, besøkt 17. oktober 2010)
22. ↑  VG: - Anette Sagen er ei trollkjerring (27. juni 2009, besøkt 17. oktober 2010)
23. ↑  YS: YS' likestillingspris 2010 tildelt Anette Sagen Arkivert 28. august 2016 hos Wayback Machine. (15. oktober 2010, besøkt 17. oktober 2010)
24. ↑  Bardal og Sagen ble hedret i Holmenkollen Arkivert 31. mars 2015 hos Wayback Machine.. aftenbladet.no (15. mars 2015)

Eksterne lenker
---------------

* (en) Anette Sagen – kategori av bilder, video eller lyd på Commons Rediger på Wikidata
* (en) Anette Sagen på Internet Movie Database Rediger på Wikidata
* (en) Anette Sagen – FIS (skihopping) Rediger på Wikidata

* (pl) Anette Sagen – skijumping.pl Rediger på Wikidata
* (de) Ski-Club Schönwald: Ergebnislisten (blant annet resultater for kvinnenes hoppuke)


|  |  |  |
| --- | --- | --- |
| Forrige mottaker:Magnus Moan, Eric Frenzel,Thomas Morgenstern og Darja Domratsjeva | **HolmenkollmedaljenSammen med Eldar Rønning, Kamil Stoch og Anders Bardal**(2015) | Neste mottaker:Noriaki Kasai og Tarjei Bø |

| * v
* d
* r
*Mesternes mester* 2016 |
| --- |
| Sted | 
* Monaco

 |
| Programleder | 
* Dag Erik Pedersen

 |
| Deltakere | 
* Thor Hushovd (1)
* Andreas Håtveit (2)
* Vibeke Skofterud (3)
* Bjørn Maaseide (4)
* Ragnhild Gulbrandsen (5)
* Jan Åge Fjørtoft (6)
* Anne Jahren (7)
* Roy Johansen (8)
* Anette Sagen (9)
* Siri Eftedal Seland (10)

 |

|  |  |
| --- | --- |
| Oppslagsverk/autoritetsdata | Store norske leksikon **·** Prabook
 |